[{"text_idx": "#000002", "text": "Pasa den ortziralean eta larunbatean ospatu zen lehen aldiz Lur Alai Squash Klubak antolatutako Alizia Txoperena Open Nazionala. Hemezortzi jokalarik hartu zuten parte guztira, estatu mailako ranking-ean postu gorenetan daudenak. Lehia estu baten ondotik, Sofia Mateos izan zen txapelketaren irabazlea, BGS Barcelona Global Squash taldeko jokalaria. 21 urteko gaztea da Mateos eta Espainiako selekzioaren parte da. Finalean, 3-2 gailendu zitzaion Mateos Maria Tovar kolonbiarrari, ranking-ik gabe bere lehen txapelketa ofiziala jokatzen zuena hain zuzen ere. Antolatzaileek jakinarazi dutenez, Tovarrek \u201cazpitik jokatu behar izan zituen partidak eta, lehen rondan, txapelketako bigarren jokalari buruarekin gurutzatu zen eta lehia estua izan zuten. Tovar 3-2 gailendu zen eta finalera iritsi zen horrela\u201d."}, {"text_idx": "#000003", "text": "Hirugarren postuan, hamasei urteko Ona Blasco jokalaria sailkatu zen eta laugarren postuan berriz, hamazazpi urteko Iciar Ribeiro. Gorka Arretxe Lur Alai Squash Klubeko ordezkariak partehartzaileen gaztetasuna azpimarratu nahi izan du: \u201cJokalarien adina oso baxua izan da eta oso aipagarria da hori. Gainera, erakutsitako maila oso esanguratsua izan da\u201d."}, {"text_idx": "#000004", "text": "Larunbat arratsean egin zen txapelketaren sari banaketa Luis Mariano plazan. Izan ere, federazioak YouTubetik eskaini zituen zuzenean partidak eta bertan ezarritako eskenatoki batean ikusi ahal izan ziren. Hori aprobetxatuta, klubak bertan eskaini zituen sariak. Horrez gain, Alizia Txoperena omentzeko tartea hartu zuten eta txapela eskaini zioten jokalari oihari oroigarri bezala, bere familia eta lagunen aitzinean. Honekin, bere kirol ibilbidea oroitzeko bideo bat ere jarri zuten, \u201cnolabait eskerrak emateko\u201d, Arretxek erran duenez. Bukatzeko, aurresku bat ere eskaini zion klubeko jokalari gazte batek."}, {"text_idx": "#000005", "text": "Antolatzaileek balorazio \u201cpositiboa\u201d egin dute txapelketa honen inguruan eta heldu diren urteotan berriz ere antolatzeko prest dira. Gainera, espero dute jokalari gehiagok parte hartzea eta, honekin batera ere, gazte gehiago hurbiltzea klubera squash-ean aritzeko."}, {"text_idx": "#000006", "text": "Nafarroako lehen junior squash zirkuituari hasiera eman zioten Irun\u0303ean, pasa den larunbatean ere. Klubeko jokalariek maila ezin hobea eman zuten eta horren erakusgarri izan zen Unax Mariezkurrenak lortutako bigarren postua. Finalean, Markel Regueroren aitzinean galdu zuen Mariezkurrenak. Txapeldunordeaz gain, klubeko Urko eta Gorka Gomez anaiek ere parte hartu zuten txapelketan. Gorka Arretxe ordezkariak aipatu duenez, \u201cgiro ezin hobea\u201d egon zen Irun\u0303ean eta nabarmena izan zen \u201cgero eta jokalari gehiago biltzen direla txapelketa hauetan\u201d. Honek jokalari eta entrenatzaileei motibazioa eman diela ere adierazi zuen: \u201cGero eta harreman gehiago dago jokalarien artean eta gogotsu daude txapelketa gehiagotan parte hartzeko. Entrenatzaileei ere motibazioa ematen digu honek\u201d."}, {"text_idx": "#000009", "text": "Larunbatean, irailaren 9an, ospatuko da txapelketa eta lehendabiziko aldiz Ipar Euskal Herriko taldeak arituko dira lehian"}, {"text_idx": "#000010", "text": "Ekainaren 23an eta 24an ospatu zen Lur Alai Squash Klubak antolatutako besten aitzineko saria eta guztira, 36 jokalarik hartu zuten parte"}]